【Zac玩Zac食】中環食餐高質京川菜
2024年04月19日 20:00
東網電視
更多新聞短片
有人辭官歸故里,有人漏夜趕科場。香港嘅飲食業好似瀰漫着一片愁雲,通關後好多食肆冇生意而結業,但亦有新餐廳登場。最近中環開咗間京川菜食府,餐廳裝潢設計恍如一個秘密花園,老闆姓李,唔想叫李園,就將個李字分拆成「木子」;如果有一日我開間餐廳,走文青班房風,咁咪可以叫「中一班」!
傳統京川菜離不開固有框架,想突圍而出就要推陳出新。說到京菜代表,北京填鴨配二食鴨肉生菜包絕對當之無愧。咁呢度除咗嚴選來自北京嘅正宗片皮鴨,烤製前經過多重準備工夫,為填鴨進行吹氣、上皮及風乾等工序,再風乾6至8小時,烤至外皮酥脆鬆化且肉質嫩滑等等之餘,仲有咩特別呢?原來餐廳只會奉上酥脆嘅鴨皮,完全不帶一分肉,上枱時仲有一塊火熱嘅鐵板,食用時將鴨皮喺鐵板上輕焫,然後放在嬤嬤皮上,加埋鴨醬、京花葱、青瓜及沙糖同吃,極富層次;配埋二食嘅生菜包,售價都唔使五舊水,性價比極高,所以每日限量供應,售完即止。
另外一道破格新派之選──麻香脆皮牛肋骨,將原條美國牛肋骨加入香料、薑、葱、洋葱、四川豆瓣醬等慢火先燜煮60分鐘,再加入脆漿炸至外脆內軟,最後淋上秘製麻香醬汁,約三百幾嘅價錢,係必食之選!
餐廳招牌酸菜魚用咗四川泡老壇酸菜配新鮮鱸魚,經過醃味後嘅魚片以秘製材料配上花椒、辣椒乾、泡椒、薯粉、萵筍、雲耳等增添味道層次,湯頭濃稠酸辣勁十足,令人食唔停口!一大盆都唔使三舊水,喺中環食晚飯呢個價錢真係冇得輸!
Profile:Zacky Sun
-香港執業會計師
-www.Inztyle.hk創辦人
-星級生活達人
-自由寫作人
-為國內雜誌撰寫旅遊飲食文章
-於商業電台節目作客席旅遊主持
Facebook:Inztyle.hk.zacky
Instagram:Zackyinztyle